Súlla
Lucius Cornelius Sulla Felix eða Súlla (um 138 f.Kr. – 78 f.Kr.) var rómverskur herforingi og alræðismaður (dictator). Hann hlaut viðurnefnið Felix — hinn hamingjusami — á eldri árum vegna farsællar herstjórnar sinnar. 

Honum var oft lýst sem hálfum ref, hálfu ljóni vegna þess að hann var rómaður fyrir að vera klókur og hugrakkur. Hann var óvenjulegur Rómverji að því leyti að hann hafði ríka kímnigáfu og var óútreiknanlegur, bæði í athöfnum og lunderni. Hann var einkar hagsýnn maður en þó afar hjátrúarfullur og trúði á heppni sína. Hann var hygginn maður og gerði ítarlegar hernaðaráætlanir en ef mótlæti lét á sér kræla gat hann einnig brugðist snögglega við og harkalega. Súlla er ef til vill dularfyllstur og torskildastur allra rómverskra stjórnmálamanna og herforingja.

Súllu er einkum minnst fyrir ógnarstjórn sína undir lok stjórnmálaferils síns. Að loknu borgarastríði árið 82 f.Kr. fól öldungaráð Rómar Súllu alræðisvald. Í kjölfarið fylgdi ógnarstjórn. Súlla lét taka andstæðinga sína af lífi hundruðum saman. Hann tvöfaldaði stærð þingsins og jók völd þess á kostnað alþýðufunda. Árið 80 f.Kr. lagði Súlla niður völd og hætti afskiptum af stjórnmálum.

Súlla, Lucius Cornelius
Súlla, Lucius Cornelius
Súlla, Lucius Cornelius